पाकिस्तान : पाकिस्तानमा ‘जमियत उलेमा ए इस्लाम’ शाखा प्रमुख मौलाना समी उल हकको हत्या भएको छ । शुक्रबार साँझ उनको रावलपिण्डीमा रहेको घरमा पसरे आक्रमणकारीहरुले हत्या गरेको पाकिस्तानको प्रहरीले जानकारी दिएको छ ।
घरमा एक्लै भएको समयमा छुरा प्रहार गरेर उनको हत्या भएको हो । प्रभावशाली धर्मगुरु मौलाना समी उल हकलाई पाकिस्तानमा तालिबानका पनि गुरु मानिन्छ । उनले हजारौँ तालिबानी लडाकूलाई तालिम पनि दिएका थिए ।
उनी अध्यक्ष रहेको खारुल उलूम हक्कानिया मदरसाबाट हजारौँ तालिबानी लडाकूले इस्लामिक शिक्षा हासिल गरेका थिए । सन उन्नाइससय नब्बे ताका उनको मदरसालाई जिहादीको नर्सरीको नाम समेत दिने गरिएको थियो । हालै भएको पाकिस्तानको आम चुनावमा मौलाना समी उल हकले सत्तारुढ दल तहरीक ए इन्साफ पार्टीको समर्थन गरेका थिए ।